《侯侍郎庸迎养》
明代·龚敩

东莱有客人中英，满腔忠孝由天生。读书不作章句陋，居官所期肝胆明。

往者严君困三宅，父子东南五千隔。孤苦零丁十五秋，一别何曾见颜色。

儿年初学数与方，父不少留儿涕滂。慈闱纺绩事教养，执经问道亲虞庠。

前载春官取科第，父若有闻心亦喜。朝朝秉笔在鹓班，情几欲陈行复耻。

圣恩如天愿弗违，诏许驰驿迎亲归。拜辞阙下一喜惧，消息近日无安危。

云山万重隔闽越，见面有期思愈切。来日非如去日多，旧愁不与新愁别。

天风吹衣道路长，圣君宠厚亲寿康。炎州瘴雾避爽气，桑榆晚景昭回光。

遥知入门问安否，百岁千欢交肺腑。秉烛浑疑再世逢，称觞更尽中肠语。

归来感激谢君恩，枯朽一旦生阳春。周公拜前鲁拜后，满庭光显难具论。

子禄愈丰亲愈寿，此事人生亦希有。别恨何嫌地渺茫，孝心直与天长久。

丈夫志气今古同，为子必孝为臣忠。累茵列鼎足荣养，更以勋业垂无穷。

作者简介：明江西铅山人。洪武时以明经分教广信，以荐入为四辅官，未几致仕。复起为国子司业，历祭酒。坐放诸生假不奏闻，免。有《鹅湖集》、《经野类钞》。